La campanya #unetealacorriente de Burjassot porta uns divertits càntirs als centres educatius
2025-07-24

L’Ajuntament de Burjassot continua impulsant accions de conscienciació sobre hàbits saludables i sostenibilitat, a través de la campanya #unetealacorriente, en la qual està treballant, per segon any, el Taller d’Ocupació Burjassot Agenda 2030 II, en la seua especialitat d’Interpretació i Educació ambiental.

Enguany, la campanya “té com a protagonista un instrument tècnic preindustrial que frega la perfecció: el càntir”, tal com ha assenyalat l’equip directiu del curs, una eina sostenible i de gran utilitat, al voltant de la qual s’ha treballat en xarrades informatives i de conscienciació dirigides a l’alumnat d’ESO, de l’Escola d’Adults i dels Programes Formatius de Qualificació Bàsica del municipi.

L’objectiu és conscienciar l’alumnat de la importància de consumir aigua de l’aixeta com a hàbit saludable i una bona pràctica per a la cura del medi ambient ja que suposa la reducció de residus de plàstic, de consum de combustibles per al transport, i un estalvi econòmic considerable, “per a això, el càntir és una excel·lent eina tradicional. Econòmic, durador, sense endoll ni piles, permet mantindre i refredar l’aigua al mateix temps que fa la funció d’envàs reutilitzable, d’ús col·lectiu però que permet mantindre la higiene individual”, segons les mateixes fonts.

Les activitats de conscienciació previstes en la campanya consisteixen en dinàmiques, xarres-col·loqui sobre l’origen, funcionament i curiositats del càntir, i inclouen una pràctica sobre la seua utilització. A més, es destaquen tant els avantatges de beure aigua de l’aixeta com tots els problemes mediambientals que genera el consum d’aigua embotellada. També es realitzarà un tast cec d’aigües, per a fer dubtar sobre el mal sabor de l’aigua de l’aixeta.

La campanya es complementa amb cartelleria que se situarà en els centres, marcapàgines i amb el regal d’un càntir a cada aula en la qual es desenvolupe la campanya.